วิกฤตหนี้ยุโรปหนุนทองแกร่ง
ฟิลลิปแนะรออ่อนตัวเข้าลงทุน กองทุนเคโกลด์จ่อปันผล20สต.
19 ส.ค. 2554

ฟิลลิปแนะรออ่อนตัวเข้าลงทุน กองทุนเคโกลด์จ่อปันผล20สต.
วิกฤตหนี้กรีซหนุนราคาทองคำแกร่ง “ฟิลลิป” แนะรอจังหวะอ่อนตัวซื้อลงทุน เศรษฐกิจสหรัฐฟื้นตัวค่อยเป็นค่อยไป
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า ภาวะตลาดโลกที่ผันผวนจากปัญหาหนี้ในยุโรป ส่งผลให้ความต้องการในสินทรัพย์ปลอดภัยยังมีต่อเนื่อง โดยเฉพาะทองคำ ส่งผลให้ราคาทองคำยืนเหนือระดับ 1,500 เหรียญสหรัฐ/ออนซ์ได้ แม้ราคาทองคำจะถูกค่าเงินเหรียญสหรัฐที่แข็งค่าขึ้นกดดันราคาอยู่ก็ตาม
“เรายังแนะนำให้สะสมกองทุนทองคำเมื่อราคาทองคำอ่อนตัวลง มองแนวรับแรกที่ประมาณ 1,490-1,500 เหรียญสหรัฐ/ออนซ์ และถัดไปที่ 1,425 เหรียญสหรัฐ/ออนซ์ โดยยังคงแนะนำกองทุนทองคำที่ป้องกันความเสี่ยงจากค่าเงิน” นายสานุพงศ์ กล่าว
ด้านบริษัทหลักทรัพย์จัดการกองทุน (บลจ.) แอสเซท พลัส มองว่า ราคาสินค้าโภคภัณฑ์มีความผันผวน แต่ทองคำยังเป็นสินค้าที่น่าสนใจ เนื่องจากการฟื้นตัวทางเศรษฐกิจของสหรัฐยังค่อยเป็นค่อยไป ขณะที่ความกังวลในปัญหาความสามารถในการชำระหนี้ของประเทศกรีซน่าจะเป็นปัจจัยบวกต่อราคาทองคำในช่วงปลายสัปดาห์นี้ โดยคาดว่าราคาทองคำน่าจะเคลื่อนไหวในกรอบแคบๆ ระหว่าง 1,530-1,560 เหรียญสหรัฐ/ออนซ์ 
บลจ.กสิกรไทย ในฐานะผู้จัดการกองทุนเปิดเค โกลด์ (K-GOLD) เปิดเผยว่า คณะกรรมการพิจารณาการลงทุนของบริษัท กำหนดวันปิดสมุดทะเบียนของกองทุน K-GOLD ในวันที่ 30 มิ.ย. 2554 เพื่อพิจารณาการจ่ายเงินปันผลจากผลการดำเนินงานของกองทุน รอบระยะเวลาบัญชีตั้งแต่วันที่ 1 ก.ค. 2553-30 มิ.ย. 2554
ทั้งนี้ บริษัทประมาณการอัตราเงินปันผลในงวดดังกล่าวจากการเพิ่มขึ้นในสินทรัพย์สุทธิจากการดำเนินงานในรอบระยะเวลาบัญชีดังกล่าวจนถึงปัจจุบันที่ 0.20 บาท/หน่วย อย่างไรก็ตามกองทุนจะจ่ายเงินปันผลได้เมื่อกองทุนมีกำไรสุทธิจากการดำเนินงาน บริษัทจะคำนวณอัตราเงินปันผลต่อหน่วยที่จะจ่ายจริงจากผลการดำเนินงานของกองทุน โดยใช้จำนวนหน่วยลงทุน ณ วันปิดสมุดทะเบียน